Kevin ploeg terug in SA tennis | Netwerk24
Kevin ploeg terug in SA tennis
Deur Christo Buchner 23 Julie 2019 19:45
Kevin Anderson is die ambassadeur vir die nuwe nasionale laerskole-tennistoernooi wat aanstaande maand landwyd begin.Foto: Getty Images
Tennis Suid-Afrika (TSA) en BNP Paribas gaan nou hul kragte saamgesnoer om tennistalent in Suid-Afrika te ontgin en uit te brei.
Die twee liggame het Dinsdag in die Arthur Ashe-tenniskompleks in Soweto aangekondig dat hulle van aanstaande maand af ’n nasionale tennistoernooi vir laerskole gaan aanbied. Dit sal landwyd aangebied word en die oogmerk is om Suid-Afrika se sterre van môre te ontdek.
Die reeks gaan oor ’n tydperk van sewe maande beslis word en sal in 14 distrikte in al nege provinsies gespeel word.
Volgens Richard Glover, die uitvoerende hoof van TSA, sal Suid-Afrika se voorste speler en nommer 11 ter wêreld, Kevin Anderson, die gesig van die toernooi wees en as ambassadeur van hierdie projek optree.
“Ons wil tennis toeganklik vir almal maak,” het Glover gesê.
Anderson het in ’n video-opname gesê hy is passievol daaroor om iets aan die spel in sy geboorteland terug te gee.
“Elke kind moet die geleentheid hê om te speel en vir die spel lief te raak. Ek is baie opgewonde oor hierdie projek en kan nie wag om te sien hoe dit gaan ontwikkel nie,” het Anderson gesê.
Glover het gesê wat hierdie opwindende toernooi en ontwikkelingsprojek betref, is Anderson se betrokkenheid boonop die kersie op die koek.
I am very proud to become an ambassador for the new @BNPParibas @RCSGroup_ Rising Star Tennis initiative - aimed at growing tennis in South Africa. Check out my video for full details. More news to follow in the coming months. So watch this space! #RallyTogether #RisingStarTennis pic.twitter.com/ja5XBs9yJd
— Kevin Anderson (@KAndersonATP) July 23, 2019
Meer oor: Kevin Anderson | Richard Glover | Soweto | Tennis | Tsa | Wimbledon